Na podlagi drugega odstavka 19. člena Sklepa o ustanovitvi javnega zavoda Cankarjev dom, kulturni in kongresni center, Prešernova cesta 10, 1000 Ljubljana (Uradni list RS, št. 103/13 in 70/17) Ministrstvo za kulturo RS objavlja

**JAVNI POZIV MINISTRSTVA ZA KULTURO ZA SODELOVANJE V SVETU JAVNEGA ZAVODA**

 **Cankarjev dom, kulturni in kongresni center**

**Rok za oddajo prijav je 3. 1. 2024.**

Uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

1. Ustanovitelj v skladu s prvim in drugim odstavkom 19. člena Sklepa o ustanovitvi javnega zavoda Cankarjev dom, kulturni in kongresni center (v nadaljevanju: Sklep o ustanovitvi), po izvedenem javnem pozivu v svet javnega zavoda imenuje:

- dva člana, od tega enega strokovnjaka s področja pravnih ali finančnih zadev in enega s področja delovanja javnega zavoda, kot predstavnika ustanovitelja

- enega člana, predstavnika samozaposlenih na področju kulture, na predlog samozaposlenih na področju kulture,

- enega člana, predstavnika nevladnih organizacij (v nadaljevanju: NVO) na področju kulture, na predlog NVO-jev na področju kulture in

- enega člana, predstavnika javnih zavodov na področju kulture, na predlog javnih zavodov na področju kulture.

2. Za predstavnika ustanovitelja se prijavijo strokovnjaki s področja pravnih ali finančnih zadev in strokovnjaki s področja delovanja javnega zavoda.

3. Za predstavnika samozaposlenih se prijavi samozaposleni na področju kulture sam. Za predstavnika NVO-jev lahko odda prijavo NVO na področju kulture in za predstavnika javnih zavodov lahko odda prijavo javni zavod na področju kulture.

4. Če na javni poziv iz drugega odstavka 19. člena Sklepa o ustanovitvi prispe več predlogov za posameznega člana sveta zavoda, in sicer več predlogov za predstavnika samozaposlenih, predstavnika NVO-jev in predstavnika javnih zavodov, imenuje ustanovitelj člana v skladu s šestim odstavkom 19. člena Sklepa o ustanovitvi izmed prispelih predlogov na predlog ministra, pristojnega za kulturo.

5. Če na javni poziv iz drugega odstavka 19. člena Sklepa o ustanovitvi za posameznega člana sveta zavoda, in sicer za predstavnika samozaposlenih, predstavnika NVO-jev in predstavnika javnih zavodov, ne prispe noben predlog, imenuje ustanovitelj manjkajočega člana v skladu s šestim odstavkom 19. člena Sklepa o ustanovitvi na predlog ministra, pristojnega za kulturo.

6. Člani sveta javnega zavoda bodo imenovani za obdobje petih (5) let.

7. Kandidati morajo posredovati prijavo z naslednjimi prilogami v predpisani obliki:

* življenjepis v predpisani obliki EUROPASS (EUROPASS življenjepis je priloga 1 tega javnega poziva);
* izjavo 1 in izjavo 2 (izključno z namenom in v zvezi s postopkom imenovanja, izjavi sta priloga tega javnega poziva);
* predstavitveno pismo:
	+ - * interes, zaradi katerega se kandidat vključuje v postopek,
			* sposobnosti (organizacijske, komunikacijske, poslovodske sposobnosti za delo v svetu zavoda).

8. Kandidati, ki se bodo javili na javni poziv za člane sveta, morajo izpolnjevati naslednje pogoje:

* imajo najmanj izobrazbo, pridobljeno po študijskem programu druge stopnje, oziroma izobrazbo, ki ustreza ravni izobrazbe, pridobljene po študijskih programih druge stopnje, in je v skladu z zakonom, ki ureja slovensko ogrodje kvalifikacij, uvrščena na 8. raven slovenskega ogrodja kvalifikacij;
* poznajo osnovne dejavnosti, finančni ali pravni okvir delovanja javnega zavoda;
* niso funkcionarji v izvršilni veji oblasti oziroma funkcionarji, katerega opravljanje funkcije ni združljiva s članstvom v svetu javnega zavoda;
* so člani največ enega organa nadzora oziroma sveta javnega zavoda;
* niso v poslovnem razmerju z javnim zavodom (dobavitelj blaga ali storitev za javni zavod za katerega kandidirajo, vključujoč svetovalne in revizorske storitve);
* dajejo soglasje k imenovanju, v primeru izbora;
* dovoljujejo obdelavo in uporabo osebnih podatkov, vendar izključno z namenom in v zvezi s postopkom imenovanja za predstavnika ustanovitelja v organu javnega zavoda, za katerega se prijavljajo.

9. Pri izbiri kandidatov se bodo poleg zgoraj navedenih pogojev upoštevala tudi naslednja merila:

* poznavanje področja delovanja javnih zavodov na področju kulture;
* strokovna znanja in izkušnje s področja financ ali prava;
* strokovna znanja in izkušnje s področja strokovnega dela javnega zavoda;
* znanja s področja vodenja in upravljanja;
* delovne izkušnje;
* ugled v strokovni in širši javnosti;
* strokovna in družbena aktivnost.

Od kandidata se pričakuje tudi:

* splošna razgledanost in druga uporabna znanja;
* komunikacijske sposobnosti;
* sposobnost dela v skupini.

Kandidati pošljejo prijavo v zaprti ovojnici z oznako: **Ne odpiraj** »**Javni poziv za sodelovanje v Svetu javnega zavoda Cankarjev dom, kulturni in kongresni center«** na naslov: Ministrstvo za kulturo, Maistrova 10, 1000 Ljubljana, do vključno 3. 1. 2024. Za pisno obliko prijave se šteje tudi elektronska oblika, poslana na elektronski naslov: **gp.mk@gov.si**, pri čemer veljavnost prijave ni pogojena z elektronskim podpisom.

Kontaktna oseba za dodatna pojasnila:

mag. Igor Teršar, sekretar, elektronski naslov: igor.tersar@gov.si, telefon: 013695892.

Kandidati bodo obveščeni le v primeru imenovanja. V postopku javnega poziva ni možnosti vlaganja pravnih sredstev.

 dr. Asta Vrečko

 ministrica